                  29.12.2017

                  MT

                  Il-Ġurnal Uffiċjali tal-Unjoni Ewropea

                  L 348/7

            DIRETTIVA TAL-KUNSILL (UE) 2017/2455
      tal-5 ta' Diċembru 2017
      li temenda d-Direttiva 2006/112/KE u d-Direttiva 2009/132/KE fir-rigward ta' ċerti obbligi tat-taxxa fuq il-valur miżjud għall-provvisti ta' servizzi u għall-bejgħ mill-bogħod ta' oġġetti
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 113 tiegħu,
      Wara li kkunsidra l-proposta mill-Kummissjoni Ewropea,
      Wara li l-abbozz tal-att leġislattiv intbagħat lill-parlamenti nazzjonali,
      Wara li kkunsidra l-opinjoni tal-Parlament Ewropew (1),
      Wara li kkunsidra l-opinjoni tal-Kumitat Ekonomiku u Soċjali Ewropew (2),
      Filwaqt li jaġixxi skont proċedura leġislattiva speċjali,
      Billi:

                  (1)

                  Id-Direttiva tal-Kunsill 2006/112/KE (3) tipprevedi skemi speċjali għall-impożizzjoni tat-taxxa fuq il-valur miżjud (VAT) għal persuni taxxabbli mhux stabbiliti li jipprovdu servizzi ta' telekomunikazzjoni, ta' xandir jew dawk fornuti b'mod elettroniku lil persuni mhux taxxabbli.

                  (2)

                  Id-Direttiva tal-Kunsill 2009/132/KE (4) tipprevedi eżenzjoni mill-VAT għall-importazzjonijiet ta' kunsinni żgħar b'valur negliġibbli.

                  (3)

                  Il-valutazzjoni ta' dawk l-iskemi speċjali kif introdotti fl-1 ta' Jannar 2015 identifikat numru ta' oqsma fejn hemm lok għal titjib. L-ewwel nett, jenħtieġ li jitnaqqas il-piż għan-negozji mikro stabbiliti fi Stat Membru li kultant jipprovdu tali servizzi lil Stati Membri oħrajn sabiex jikkonformaw mal-obbligi tal-VAT fi Stati Membri oħrajn li mhumiex l-Istat Membru ta' stabbiliment tagħhom. Għaldaqstant jenħtieġ li jiġi introdott limitu li japplika madwar il-Komunità kollha li, f'ammonti mhux iżjed minnu, dawk il-provvisti jibqgħu soġġetti għall-VAT fl-Istat Membru ta' stabbiliment tagħhom. It-tieni, ir-rekwiżit ta' konformità mar-rekwiżiti tal-fatturar tal-Istati Membri kollha li lilhom jintbagħtu l-provvisti huwa wieħed li joħloq piżijiet kbar. B'hekk, sabiex jitnaqqsu l-piżijiet fuq in-negozji, jenħtieġ li r-regoli dwar il-fatturazzjoni jkunu dawk applikabbli fl-Istat Membru ta' identifikazzjoni tal-fornitur li juża l-iskemi speċjali. It-tielet, il-persuni taxxabbli mhux stabbiliti fil-Komunità iżda li għandhom reġistrazzjoni tal-VAT fi Stat Membru, per eżempju għaliex iwettqu tranżazzjonijiet okkażjonali soġġetti għall-VAT f'dak l-Istat Membru, la jistgħu jużaw l-iskema speċjali għall-persuni taxxabbli mhux stabbiliti fil-Komunità, u lanqas l-iskema speċjali għall-persuni taxxabbli stabbiliti fil-Komunità. Konsegwentement, jenħtieġ li tali persuni taxxabbli jitħallew jużaw l-iskema speċjali għall-persuni taxxabbli mhux stabbiliti fi ħdan l-Unjoni.

                  (4)

                  Barra minn hekk, il-valutazzjoni tal-iskemi speċjali għall-intaxxar tas-servizzi ta' telekomunikazzjoni, ta' xandir jew dawk fornuti b'mod elettroniku introdotti fl-1 ta' Jannar 2015 uriet li r-rekwiżit tal-preżentazzjoni tad-denunzja tal-VAT fi żmien 20 jum wara tmiem il-perijodu tat-taxxa kopert mid-denunzja huwa limitu ta' żmien qasir wisq, speċjalment għall-provvisti permezz ta' netwerk ta' telekomunikazzjoni, interfaċċa jew portal, fejn is-servizzi pprovduti minn fuq dak in-netwerk, dik l-interfaċċa jew dak il-portal ikunu preżunti li ġew ipprovduti mill-operatur tan-netwerk, interfaċċa jew portal, li jrid jiġbor l-informazzjoni sabiex jimla d-denunzja tal-VAT mingħand kull fornitur individwali tas-servizz. Il-valutazzjoni wriet ukoll li r-rekwiżit li jsiru korrezzjonijiet fid-denunzja tal-VAT tal-perijodu tat-taxxa kkonċernat huwa ta' piż kbir għall-persuni taxxabbli, peress li jista' jkollhom bżonn jerġgħu jippreżentaw diversi denunzji tal-VAT kull trimestru. Konsegwentement, jenħtieġ li l-iskadenza għall-preżentazzjoni tad-denunzja tal-VAT tiġi estiża minn 20 jum sal-aħħar tax-xahar wara tmiem il-perijodu tat-taxxa u jenħtieġ li l-persuni taxxabbli jitħallew jikkoreġu d-denunzji preċedenti tal-VAT f'denunzja sussegwenti minflok fid-denunzji tal-perijodi tat-taxxa li magħhom huma relatati l-korrezzjonijiet.

                  (5)

                  Sabiex jiġi evitat li l-persuni taxxabbli li jipprovdu servizzi, li mhumiex is-servizzi ta' telekomunikazzjoni, ta' xandir jew dawk fornuti b'mod elettroniku, lil persuni mhux taxxabbli jkollhom jiġu identifikati, għal finijiet tal-VAT, f'kull Stat Membru individwali fejn dawk is-servizzi huma soġġetti għall-VAT, jenħtieġ li l-Istati Membri jippermettu lill-persuni taxxabbli li jipprovdu tali servizzi sabiex jużaw is-sistema informatika għar-reġistrazzjoni u għad-denunzja u l-ħlas tal-VAT li tippermettilhom jiddikjaraw u jħallsu l-VAT fuq dawk is-servizzi fi Stat Membru wieħed.

                  (6)

                  Ir-realizzazzjoni tas-suq intern, il-globalizzazzjoni u t-tibdil teknoloġiku wasslu għat-tkabbir enormi tal-kummerċ elettroniku, u miegħu l-bejgħ mill-bogħod ta' oġġetti, kemm dak provdut minn Stat Membru għal ieħor, kif ukoll dak minn territorji terzi jew minn pajjiżi terzi lejn l-Unjoni. Id-dispożizzjonijiet rilevanti tad-Direttivi 2006/112/KE u 2009/132/KE jenħtieġ li jiġu adattati għal din l-evoluzzjoni, waqt li jitqiesu l-prinċipju ta' tassazzjoni fid-destinazzjoni, il-bżonn tal-protezzjoni tad-dħul mit-taxxa tal-Istati Membri, il-ħolqien ta' kundizzjonijiet ekwivalenti ta' kompetizzjoni għan-negozji kkonċernati u t-tnaqqis tal-piżijiet fuqhom. Għalhekk, jenħtieġ li l-iskema speċjali għas-servizzi ta' telekomunikazzjoni, ta' xandir jew dawk fornuti b'mod elettroniku provduti minn persuni taxxabbli stabbiliti fl-Unjoni iżda mhux fl-Istat Membru tal-konsum tiġi estiża għall-bejgħ mill-bogħod intra-Komunitarju ta' oġġetti u jenħtieġ li tiddaħħal skema speċjali simili għall-bejgħ mill-bogħod ta' oġġetti importati minn territorji terzi jew pajjiżi terzi. Sabiex jiġi determinat b'mod ċar il-kamp ta' applikazzjoni tal-miżuri li japplikaw għall-bejgħ mill-bogħod intra-Komunitarju ta' oġġetti u bejgħ mill-bogħod ta' oġġetti importati minn territorji terzi jew pajjiżi terzi, dawk il-kunċetti għandhom jiġu ddefiniti.

                  (7)

                  Sehem maġġuri ta' bejgħ mill-bogħod ta' oġġetti, kemm fornuti minn Stat Membru għal ieħor kif ukoll minn territorji terzi jew pajjiżi terzi lejn l-Unjoni huwa ffaċilitat permezz tal-użu ta' interfaċċa elettronika bħal post tas-suq, pjattaforma, portal jew mezzi simili, li spiss jirrikorru għat-twettiq ta' arranġamenti tal-ħażna. Filwaqt li l-Istati Membri jistgħu jipprevedu li persuna oħra li mhix il-persuna responsabbli għall-ħlas tal-VAT għandha tinżamm obbligata in solidum għall-ħlas tal-VAT f'tali każijiet, dan wera li kien insuffiċjenti biex jiġi żgurat ġbir effettiv u effiċjenti tal-VAT. Sabiex jinkiseb dak l-objettiv u jitnaqqas il-piż amministrattiv għal bejjiegħa, għall-amministrazzjonijiet tat-taxxa u għall-konsumaturi, huwa għalhekk meħtieġ li jiġu involuti l-persuni taxxabbli li jiffaċilitaw il-bejgħ mill-bogħod ta' oġġetti permezz tal-użu ta' tali interfaċċa elettronika fil-ġbir tal-VAT fuq dak il-bejgħ billi jipprovdu li huma l-persuni li huma meqjusa li jagħmlu dak il-bejgħ. Għal bejgħ mill-bogħod ta' oġġetti importati minn territorji terzi jew pajjiżi terzi lejn l-Unjoni, dan għandu jkun ristrett għal bejgħ ta' oġġetti li huma mibgħuta jew ittrasportati f'kunsinni jew ta' valur intrinsiku li ma jaqbiżx EUR 150, li għaliha dikjarazzjoni doganali sħiħa fuq l-importazzjoni hija meħtieġa għal finijiet doganali.

                  (8)

                  Iż-żamma ta' rekords għal perijodu ta' mill-anqas għaxar snin fil-każ ta' provvisti minn persuni taxxabbli li jkunu ffaċilitati permezz ta' interfaċċa elettronika bħal suq, pjattaforma, portal jew mezzi simili hija meħtieġa biex tgħin lill-Istati Membri biex jivverifikaw li l-VAT tkun ġiet kontabbilizzata b'mod korrett fuq dawk il-provvisti. Il-perijodu ta' għaxar snin huwa konsistenti ma' dispożizzjonijiet eżistenti dwar iż-żamma ta' rekords. Fejn ir-rekords jikkonsistu minn data personali, huma għandhom jikkonformaw mad-dritt tal-Unjoni dwar il-protezzjoni tad-data.

                  (9)

                  Sabiex jitnaqqas il-piż għan-negozji li jużaw l-iskema speċjali għall-bejgħ mill-bogħod intra-Komunitarju ta' oġġetti, jenħtieġ li jitneħħa l-obbligu li tinħareġ fattura għat-tali bejgħ. Sabiex tiġi pprovduta ċertezza legali lit-tali negozji, jenħtieġ li d-definizzjoni ta' dawk il-provvisti tal-oġġetti tiddikjara biċ-ċar li tapplika wkoll fejn l-oġġetti jiġu ttrasportati jew jintbagħtu għan-nom tal-fornitur inkluż meta l-fornitur jintervjeni indirettament fit-trasport tal-oġġetti jew biex jintbagħtu.

                  (10)

                  Il-kamp ta' applikazzjoni tal-iskema speċjali għall-bejgħ mill-bogħod ta' oġġetti importati minn territorji terzi jew pajjiżi terzi jenħtieġ li jkun ristrett għall-bejgħ ta' oġġetti b'valur intrinsiku li ma jaqbiżx EUR 150 li jintbagħtu direttament minn territorju terz jew pajjiż terz lil klijent fl-Unjoni, li fir-rigward ta' ammonti akbar minnu tkun meħtieġa dikjarazzjoni doganali sħiħa għal skopijiet doganali mal-importazzjoni. Oġġetti soġġetti għad-dazju tas-sisa għandhom jiġu esklużi mill-kamp ta' applikazzjoni tagħha peress li d-dazju tas-sisa huwa parti mill-ammont taxxabbli għall-VAT fuq l-importazzjoni. Sabiex tiġi evitata t-taxxa doppja, jenħtieġ li tiddaħħal eżenzjoni mit-taxxa fuq il-valur miżjud mal-importazzjoni tal-oġġetti ddikjarati taħt dik l-iskema speċjali.

                  (11)

                  Barra minn hekk, sabiex tiġi evitata distorsjoni tal-kompetizzjoni bejn il-fornituri ġewwa l-Komunità u dawk barra minnha, u sabiex jiġi evitat telf ta' dħul mit-taxxa, hemm bżonn li titneħħa l-eżenzjoni għall-importazzjonijiet ta' oġġetti f'kunsinni żgħar b'valur negliġibbli prevista fid-Direttiva 2009/132/KE.

                  (12)

                  Jenħtieġ li persuna taxxabbli li tuża l-iskema speċjali għall-bejgħ mill-bogħod ta' oġġetti importati minn territorji terzi jew pajjiżi terzi titħalla tinnomina intermedjarju stabbilit fl-Unjoni bħala l-persuna responsabbli għall-ħlas tal-VAT u biex tissodisfa l-obbligi stabbiliti f'dik l-iskema speċjali f'isimha u għan-nom tagħha.

                  (13)

                  Sabiex ikun protett id-dħul mit-taxxa tal-Istati Membri, jenħtieġ li persuna taxxabbli mhux stabbilita fl-Unjoni li tuża din l-iskema speċjali tkun obbligata tinnomina intermedjarju. Madankollu, jenħtieġ li dak l-obbligu ma japplikax jekk il-persuna tkun stabbilita f'pajjiż li miegħu l-Unjoni kkonkludiet ftehim dwar l-assistenza reċiproka.

                  (14)

                  Sabiex jiġu żgurati kundizzjonijiet uniformi għall-implimentazzjoni ta' din id-Direttiva fir-rigward tal-istabbiliment tal-lista ta' pajjiżi terzi li magħhom l-Unjoni kkonkludiet ftehim dwar l-assistenza reċiproka b'kamp ta' applikazzjoni simili għad-Direttiva tal-Kunsill 2010/24/UE (5) u għar-Regolament tal-Kunsill (UE) Nru 904/2010 (6), jenħtieġ li l-Kummissjoni tingħata s-setgħat ta' implimentazzjoni. Jenħtieġ li dawk is-setgħat jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill (7). Peress li l-istabbiliment tal-lista ta' pajjiżi terzi huwa marbut direttament mal-kooperazzjoni amministrattiva fil-qasam tat-taxxa fuq il-valur miżjud, huwa xieraq li l-Kummissjoni tkun assistita mill-Kumitat Permanenti dwar il-Kooperazzjoni Amministrattiva mwaqqaf bl-Artikolu 58 tar-Regolament (UE) Nru 904/2010.

                  (15)

                  Wara t-tkabbir enormi tal-kummerċ elettroniku u ż-żieda li rriżultat fin-numru ta' kunsinni żgħar importati fl-Unjoni b'valur intrinsiku li ma jaqbiżx il-EUR 150, jenħtieġ li l-Istati Membri jippermettu b'mod sistematiku l-użu ta' arranġamenti speċjali għad-denunzja u għall-ħlas tal-VAT fuq l-importazzjoni. Dawk l-arranġamenti jistgħu jiġu applikati fejn ma tintużax l-iskema speċjali għall-bejgħ mill-bogħod ta' oġġetti importati minn territorji terzi jew pajjiżi terzi. Fejn l-Istat Membru ta' importazzjoni ma jipprevedix l-applikazzjoni sistematika ta' rati mnaqqsa tal-VAT taħt dan l-arranġament speċjali, jenħtieġ li l-klijent aħħari jkun jista' jagħżel il-proċedura standard ta' importazzjoni sabiex jibbenefika minn rata potenzjalment imnaqqsa tal-VAT.

                  (16)

                  Fejn rilevanti, id-data tal-applikazzjoni tad-dispożizzjonijiet ta' din id-Direttiva għandha tqis iż-żmien meħtieġ sabiex jiġu implimentati l-miżuri neċessarji għall-implimentazzjoni ta' din id-Direttiva u sabiex l-Istati Membri jadattaw is-sistema informatika tagħhom għar-reġistrazzjoni u għad-denunzja u l-ħlas tal-VAT.

                  (17)

                  Peress li l-għanijiet ta' din id-Direttiva, jiġifieri s-simplifikazzjoni tal-obbligi tal-VAT, ma jistgħux jintlaħqu b'mod suffiċjenti mill-Istati Membri u jistgħu għalhekk jintlaħqu aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità kif stabbilit f'dak l-Artikolu, din id-Direttiva ma tmurx lil hinn minn dak li huwa neċessarju sabiex jinkisbu dawk l-għanijiet.

                  (18)

                  Skont id-Dikjarazzjoni Politika Konġunta tat-28 ta' Settembru 2011 tal-Istati Membri u l-Kummissjoni dwar id-dokumenti ta' spjegazzjoni (8), l-Istati Membri ħadu l-impenn li f'każijiet ġustifikati jakkumpanjaw in-notifika tal-miżuri ta' traspożizzjoni tagħhom b'dokument wieħed jew iktar li jispjega r-relazzjoni bejn il-komponenti ta' direttiva u l-partijiet korrispondenti tal-istrumenti ta' traspożizzjoni nazzjonali. Fir-rigward ta' din id-Direttiva, il-leġislatur iqis li t-trasmissjoni ta' tali dokumenti hija ġustifikata.

                  (19)

                  Jenħtieġ għalhekk li d-Direttivi 2006/112/KE u 2009/132/KE jiġu emendati skont dan,

            ADOTTA DIN ID-DIRETTIVA:
      Artikolu 1
      Emendi għad-Direttiva 2006/112/KE b'effett mill-1 ta' Jannar 2019
      B'effett mill-1 ta' Jannar 2019, id-Direttiva 2006/112/KE hija emendata kif ġej:

                  (1)

                  l-Artikolu 58 huwa sostitwit b'dan li ġej:
                  “Artikolu 58
                  1.   Il-post ta' provvista tas-servizzi li ġejjin lil persuna mhux taxxabbli għandu jkun il-post fejn hija stabbilita dik il-persuna, għandha l-indirizz permanenti tagħha jew fejn normalment tirrisjedi:

                              (a)

                              servizzi ta' telekomunikazzjoni;

                              (b)

                              servizzi ta' xandir fuq ir-radju u t-televiżjoni;

                              (c)

                              servizzi fornuti b'mod elettroniku, b'mod partikolari dawk imsemmija fl-Anness II.

                        Fejn il-fornitur ta' servizz u l-klijent jikkomunikaw permezz tal-posta elettronika, dak m'għandux fih innifsu jfisser li s-servizz provdut huwa servizz fornut b'mod elettroniku.
                  2.   Il-paragrafu 1 ma għandux japplika fejn jiġu sodisfatti l-kundizzjonijiet li ġejjin:

                              (a)

                              il-fornitur huwa stabbilit jew, fin-nuqqas ta' stabbiliment, għandu l-indirizz permanenti tiegħu jew normalment jirrisjedi fi Stat Membru wieħed biss; u

                              (b)

                              is-servizzi jiġu fornuti lil persuni mhux taxxabbli li huma stabbiliti, jew għandhom l-indirizz permanenti tagħhom jew normalment jirrisjedu fi kwalunkwe Stat Membru minbarra l-Istat Membru msemmi fil-punt (a); u

                              (c)

                              il-valur totali, mingħajr VAT, tal-provvisti msemmija fil-punt (b) ma jaqbiżx EUR 10 000 fis-sena kalendarja kurrenti, jew l-ekwivalenti fil-munita nazzjonali, u ma għamilx dan matul is-sena kalendarja preċedenti.

                        3.   Fejn, matul sena kalendarja, jinqabeż il-limitu msemmi fil-punt (c) tal-paragrafu 2, il-paragrafu 1 għandu japplika minn dak iż-żmien.
                  4.   L-Istat Membru li fit-territorju tiegħu l-fornituri msemmijin fil-paragrafu 2 huma stabbiliti jew, fin-nuqqas ta' stabbiliment, għandhom l-indirizz permanenti tagħhom jew normalment jirrisjedu, għandu jagħti lil dawk il-fornituri d-dritt li jagħżlu li l-post ta' provvista jiġi ddeterminat skont il-paragrafu 1, li fi kwalunkwe każ għandu jkopri sentejn kalendarji.
                  5.   L-Istati Membri għandhom jieħdu l-miżuri xierqa sabiex jissorveljaw l-adempiment mill-persuna taxxabbli tal-kundizzjonijiet imsemmijin fil-paragrafi 2, 3 u 4.
                  6.   Il-valur korrispondenti fil-munita nazzjonali tal-ammont imsemmi fil-punt (c) tal-paragrafu 2 għandu jiġi kkalkulat billi tiġi applikata r-rata tal-kambju ppubblikata mill-Bank Ċentrali Ewropew fid-data tal-adozzjoni tad-Direttiva tal-Kunsill (UE) 2017/2455 (*1).

                     (*1)  Direttiva tal-Kunsill (UE) 2017/2455 tal-5 ta' Diċembru 2017 li temenda d-Direttiva 2006/112/KE u d-Direttiva 2009/132/KE fir-rigward ta' ċerti obbligi tat-taxxa fuq il-valur miżjud għall-provvisti ta' servizzi u għall-bejgħ mill-bogħod ta' oġġetti (ĠU L 348, 29.12.2017, p. 7).”;"

                  (2)

                  l-Artikolu 219a huwa sostitwit b'dan li ġej:
                  “Artikolu 219a
                  1.   Il-fatturazzjoni għandha tkun soġġetta għar-regoli li japplikaw fl-Istat Membru fejn ikun meqjus li tkun saret il-provvista ta' oġġetti jew servizzi, skont id-dispożizzjonijiet tat-Titolu V.
                  2.   B'deroga mill-paragrafu 1, il-fatturazzjoni għandha tkun soġġetta għar-regoli li ġejjin:

                              (a)

                              ir-regoli li japplikaw fl-Istat Membru fejn il-fornitur stabbilixxa n-negozju tiegħu jew fejn għandu stabbiliment fiss mnejn issir il-provvista jew, fin-nuqqas ta' tali post ta' stabbiliment jew ta' stabbiliment fiss, l-Istat Membru fejn il-fornitur għandu l-indirizz permanenti tiegħu jew fejn normalment jirrisjedi, fejn:

                                          (i)

                                          il-fornitur ma jkunx stabbilit fl-Istat Membru fejn ikun meqjus li tkun saret il-provvista tal-oġġetti jew is-servizzi, skont id-dispożizzjonijiet tat-Titolu V, jew l-istabbiliment tiegħu f'dak l-Istat Membru ma jintervjenix fil-provvista fis-sens tal-punt (b) tal-Artikolu 192a, u l-persuna responsabbli mill-ħlas tal-VAT tkun il-persuna li lilha jkunu ġew ipprovduti l-oġġetti jew is-servizzi sakemm il-klijent ma joħroġx il-fattura (awtofatturar);

                                          (ii)

                                          il-provvista ta' oġġetti jew servizzi ma tkunx meqjusa li saret ġewwa l-Komunità, skont id-dispożizzjonijiet tat-Titolu V;

                              (b)

                              ir-regoli li japplikaw fl-Istat Membru fejn huwa identifikat il-fornitur li jagħmel użu minn waħda mill-iskemi speċjali msemmijin fil-Kapitolu 6 tat-Titolu XII.

                        3.   Il-paragrafi 1 u 2 ta' dan l-Artikolu għandhom japplikaw mingħajr preġudizzju għall-Artikoli 244 sa 248.”;

                  (3)

                  fl-Artikolu 358a, il-punt (1) huwa sostitwit b'dan li ġej:

                              “(1)

                              ‘persuna taxxabbli mhux stabbilita fil-Komunità’ tfisser persuna taxxabbli li ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk;”;

                  (4)

                  fl-Artikolu 361(1), il-punt (e) huwa sostitwit b'dan li ġej:

                              “(e)

                              dikjarazzjoni li l-persuna ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk.”.

            Artikolu 2
      Emendi għad-Direttiva 2006/112/KE b'effett mill-1 ta' Jannar 2021
      B'effett mill-1 ta' Jannar 2021, id-Direttiva 2006/112/KE hija emendata kif ġej:

                  (1)

                  fl-Artikolu 14, jiżdied il-paragrafu li ġej:
                  “4.   Għall-finijiet ta' din id-Direttiva, għandhom japplikaw id-definizzjonijiet li ġejjin:

                              (1)

                              “bejgħ mill-bogħod intra-Komunitarju ta' oġġetti” tfisser provvisti ta' oġġetti mibgħuta jew ittrasportati mill-fornitur, jew għan-nom tiegħu, inkluż fejn il-fornitur jintervjeni indirettament biex l-oġġetti jiġu ttrasportati jew jintbagħtu, minn Stat Membru li mhuwiex dak li fih jintemm it-tluq jew it-trasport tal-oġġetti għand il-klijent, fejn jiġu sodisfatti l-kondizzjonijiet li ġejjin:

                                          (a)

                                          il-provvista tal-oġġetti ssir lil persuna taxxabbli, jew persuna legali mhux taxxabbli, li l-akkwisti intra-Komunitarji tagħha mhumiex soġġetti għall-VAT skont l-Artikolu 3(1), jew għal kull persuna oħra li mhix taxxabbli;

                                          (b)

                                          l-oġġetti pprovduti la huma mezz ġdid ta' trasport u lanqas oġġetti pprovduti wara l-immuntar jew l-installazzjoni, bi prova jew mingħajr, mill-fornitur jew għan-nom tiegħu;

                              (2)

                              “bejgħ mill-bogħod ta' oġġetti importati minn territorji terzi jew pajjiżi terzi” tfisser provvisti ta' oġġetti mibgħuta jew ittrasportati mill-fornitur, jew għan-nom tiegħu, inkluż fejn il-fornitur jintervjeni indirettament biex l-oġġetti jiġu ttrasportati jew jintbagħtu, minn territorju terz jew pajjiż terz, lil klijent fi Stat Membru, fejn jiġu sodisfatti l-kondizzjonijiet li ġejjin:

                                          (a)

                                          il-provvista tal-oġġetti ssir lil persuna taxxabbli, jew persuna legali mhux taxxabbli, li l-akkwisti intra-Komunitarji tagħha mhumiex soġġetti għall-VAT skont l-Artikolu 3(1), jew għal kull persuna oħra mhux taxxabbli;

                                          (b)

                                          l-oġġetti pprovduti la huma mezz ġdid ta' trasport u lanqas oġġetti pprovduti wara l-immuntar jew l-installazzjoni, bi prova jew mingħajr, mill-fornitur jew għan-nom tiegħu.”;

                  (2)

                  jiżdied l-Artikolu li ġej:
                  “Artikolu 14a
                  1.   Fejn persuna taxxabbli tiffaċilita, permezz tal-użu ta' interfaċċa elettronika bħal post tas-suq, pjattaforma, portal jew mezzi simili, il-bejgħ mill-bogħod ta' oġġetti importati minn territorji terzi jew pajjiżi terzi f'kunsinni ta' valur intrinsiku li ma jaqbiżx EUR 150, dik il-persuna taxxabbli għandha titqies li rċeviet u forniet dawk l-oġġetti hi stess.
                  2.   Fejn persuna taxxabbli tiffaċilita, permezz tal-użu ta' interfaċċa elettronika bħal post tas-suq, pjattaforma, portal jew mezzi simili, il-provvista ta' oġġetti fi ħdan il-Komunità minn persuna taxxabbli mhux stabbilita fil-Komunità lil persuna mhux taxxabbli, il-persuna taxxabbli li tiffaċilita l-provvista għandha titqies li rċeviet u forniet dawk l-oġġetti hi stess.”;

                  (3)

                  l-Artikolu 33 huwa sostitwit b'dan li ġej:
                  “Artikolu 33
                  B'deroga mill-Artikolu 32:

                              (a)

                              il-post tal-forniment f'bejgħ mill-bogħod intra-Komunitarju ta' oġġetti għandu jitqies li hu l-post fejn jinsabu l-oġġetti fil-mument fil-ħin li jintemm it-tluq jew it-trasport tal-oġġetti lill-klijent.

                              (b)

                              il-post tal-forniment f'bejgħ mill-bogħod ta' oġġetti importati minn territorji terzi jew pajjiżi terzi fi Stat Membru ieħor li ma jkunx dak fejn jintemm it-tluq jew it-trasport tal-oġġetti lill-klijent, għandu jitqies li hu l-post fejn jinsabu l-oġġetti fil-ħin li jintemm it-tluq jew it-trasport tal-oġġetti lill-klijent.

                              (c)

                              il-post tal-forniment ta' bejgħ mill-bogħod ta' oġġetti importati minn territorji terzi jew pajjiżi terzi fl-Istat Membru li fih jintemm it-tluq jew it-trasport tal-oġġetti lill-klijent għandu jitqies li qiegħed f'dak l-Istat Membru, dment li l-VAT fuq dawk l-oġġetti għandha tiġi ddikjarata taħt l-iskema speċjali tat-Taqsima 4 tal-Kapitolu 6 tat-Titolu XII.”;

                  (4)

                  l-Artikolu 34 jitħassar;

                  (5)

                  l-Artikolu 35 huwa sostitwit b'dan li ġej:
                  “Artikolu 35
                  L-Artikolu 33 ma għandux japplika għal provvisti ta' oġġetti użati, xogħlijiet tal-arti, oġġetti tal-kollezzjoni u antikitajiet, kif iddefiniti fil-punti (1) sa (4) tal-Artikolu 311(1), lanqas għal provvisti ta' mezzi ta' trasport użati, kif iddefiniti fl-Artikolu 327(3), soġġetti għall-VAT skont l-arranġamenti speċjali rilevanti.”;

                  (6)

                  fl-Artikolu 58, jitħassru l-paragrafi 2 sa 6;

                  (7)

                  fit-Titolu V, jiżdied il-Kapitolu li ġej:

                     “KAPITOLU 3a

                        Limitu għall-persuni taxxabbli li jagħmlu provvisti ta' oġġetti koperti mill-punt (a) tal-Artikolu 33 u provvisti ta' servizzi koperti mill-Artikolu 58

                  Artikolu 59c
                  1.   Il-punt (a) tal-Artikolu 33 u l-Artikolu 58 ma għandhomx japplikaw fejn jiġu sodisfatti l-kondizzjonijiet li ġejjin:

                              (a)

                              il-fornitur huwa stabbilit jew, fin-nuqqas ta' stabbiliment, għandu l-indirizz permanenti tiegħu jew normalment jirrisjedi fi Stat Membru wieħed biss;

                              (b)

                              is-servizzi jiġu fornuti lil persuni mhux taxxabbli li huma stabbiliti, għandhom l-indirizz permanenti tagħhom jew normalment jirrisjedu fi kwalunkwe Stat Membru li mhuwiex l-Istat Membru msemmi fil-punt (a) jew l-oġġetti jintbagħtu jew huma ttrasportati lil kwalunkwe Stat Membru ieħor li mhuwiex l-Istat Membru msemmi fil-punt (a); u

                              (c)

                              il-valur totali, mingħajr VAT, tal-provvisti msemmija fil-punt (b) ma jaqbiżx fis-sena kalendarja kurrenti EUR 10 000, jew l-ekwivalenti fil-munita nazzjonali, lanqas ma għamel dan matul is-sena kalendarja preċedenti.

                        2.   Fejn, matul sena kalendarja, jinqabeż il-limitu msemmi fil-punt (c) tal-paragrafu 1, il-punt (a) tal-Artikolu 33 u l-Artikolu 58 għandhom japplikaw minn dak iż-żmien.
                  3.   L-Istat Membru li fit-territorju tiegħu jinsabu l-oġġetti fil-ħin li jibda t-tluq jew it-trasport tagħhom jew fejn huma stabbiliti l-persuni taxxabbli li jipprovdu servizzi ta' telekomunikazzjoni, ta' xandir fuq ir-radju u t-televiżjoni u servizzi fornuti b'mod elettroniku għandu jagħti lill-persuni taxxabbli li jwettqu l-provvisti eliġibbli taħt il-paragrafu 1, id-dritt li jagħżlu li l-post ta' provvista jiġi stabbilit skont il-punt (a) tal-Artikolu 33 u l-Artikolu 58, li fi kwalunkwe każ għandu jkopri sentejn kalendarji.
                  4.   L-Istati Membri għandhom jieħdu l-miżuri xierqa sabiex jimmonitorjaw l-adempiment mill-persuna taxxabbli tal-kundizzjonijiet imsemmijin fil-paragrafi 1, 2 u 3.
                  5.   Il-valur korrispondenti tal-ammont fil-munita nazzjonali msemmi fil-punt (c) tal-paragrafu 1 għandu jiġi kkalkulat billi tiġi applikata r-rata tal-kambju ppubblikata mill-Bank Ċentrali Ewropew fid-data tal-adozzjoni tad-Direttiva (UE) 2017/2455.”;

                  (8)

                  jiżdied l-Artikolu li ġej:
                  “Artikolu 66a
                  B'deroga mill-Artikoli 63, 64 u 65, fir-rigward ta' provvisti ta' oġġetti li għalihom il-VAT titħallas mill-persuna li tiffaċilita l-provvista skont l-Artikolu 14a, l-avveniment li jagħti lok għal ħlas għandu jseħħ u l-VAT għandha tiġi imposta malli l-ħlas ikun ġie aċċettat.”;

                  (9)

                  fl-Artikolu 143(1), jiddaħħal il-punt li ġej:

                              “(ca)

                              l-importazzjoni ta' oġġetti fejn il-VAT għandha tiġi ddikjarata taħt l-iskema speċjali fit-Taqsima 4 tal-Kapitolu 6 tat-Titolu XII u fejn, sa mhux aktar tard mill-preżentazzjoni tad-dikjarazzjoni tal-importazzjoni, in-numru ta' identifikazzjoni tal-VAT individwali għall-applikazzjoni tal-iskema speċjali tal-fornitur jew tal-intermedjarju li jaġixxi għan-nom tiegħu allokat taħt l-Artikolu 369q ġie pprovdut lill-uffiċċju doganali kompetenti fl-Istat Membru tal-importazzjoni;”;

                  (10)

                  fl-Artikolu 220(1), il-punt (2) huwa sostitwit b'dan li ġej:

                              “(2)

                              il-provvisti ta' oġġetti kif imsemmija fl-Artikolu 33 ħlief meta persuna taxxabbli tuża l-iskema speċjali fit-Taqsima 3 tal-Kapitolu 6 tat-Titolu XII;”;

                  (11)

                  jiżdied l-Artikolu li ġej:
                  “Artikolu 242a
                  1.   Fejn persuna taxxabbli tiffaċilita, permezz tal-użu ta' interfaċċa elettronika bħal post tas-suq, pjattaforma, portal jew mezzi simili, il-provvista ta' oġġetti jew servizzi lil persuna mhux taxxabbli fi ħdan il-Komunità skont id-dispożizzjonijiet tat-Titolu V, il-persuna taxxabbli li tiffaċilita l-provvista għandha tkun obbligata li żżomm reġistri ta' dawk il-provvisti. Dawk ir-reġistri għandhom ikunu f'dettall suffiċjenti sabiex jippermettu lill-awtoritajiet tat-taxxa tal-Istati Membri fejn dawk il-provvisti huma taxxabbli biex jivverifikaw li l-VAT tkun ġiet kontabilizzata b'mod korrett.
                  2.   Dawk ir-reġistri msemmija fil-paragrafu 1 għandhom isiru disponibbli b'mezzi elettroniċi fuq talba għall-Istati Membri kkonċernati.
                  Dawk ir-reġistri għandhom jinżammu għal perijodu ta' għaxar snin mill-aħħar tas-sena li matulha saret it-transazzjoni.”;

                  (12)

                  l-intestatura tal-Kapitolu 6 tat-Titolu XII hija sostitwita b'dan li ġej:
                  “Skemi speċjali għal persuni taxxabbli li jipprovdu servizzi lil persuni mhux taxxabbli jew li jagħmlu bejgħ mill-bogħod ta' oġġetti”;

                  (13)

                  fl-Artikolu 358, jitħassru l-punti 1, 2 u 3;

                  (14)

                  l-intestatura tat-Taqsima 2 hija sostitwita b'dan li ġej:
                  “Skema speċjali għal servizzi pprovduti minn persuni taxxabbli mhux stabbiliti fil-Komunità”;

                  (15)

                  fl-Artikolu 358a, jiżdied il-punt li ġej:

                              “(3)

                              “Stat Membru tal-konsum” tfisser l-Istat Membru fejn il-provvista ta' servizzi titqies li sseħħ skont il-Kapitolu 3 tat-Titolu V.”;

                  (16)

                  l-Artikolu 359 huwa sostitwit b'dan li ġej:
                  “Artikolu 359
                  L-Istati Membri għandhom jippermettu lil kwalunkwe persuna taxxabbli li mhijiex stabbilita fil-Komunità li tipprovdi servizzi lil persuna mhux taxxabbli li hija stabbilita fi Stat Membru jew għandha l-indirizz permanenti tagħha jew normalment tirrisjedi fi Stat Membru, sabiex tuża din l-iskema speċjali. Din l-iskema tapplika għal dawk is-servizzi kollha pprovduti fil-Komunità.”;

                  (17)

                  l-Artikolu 362 huwa sostitwit b'dan li ġej:
                  “Artikolu 362
                  L-Istat Membru ta' identifikazzjoni għandu jalloka lill-persuna taxxabbli mhux stabbilita fil-Komunità numru ta' identifikazzjoni tal-VAT individwali għall-applikazzjoni ta' din l-iskema speċjali u għandu jinnotifikaha b'dak in-numru permezz ta' mezzi elettroniċi. Abbażi tal-informazzjoni użata għal dik l-identifikazzjoni, l-Istati Membri tal-konsum jistgħu jużaw is-sistemi ta' identifikazzjoni tagħhom.”;

                  (18)

                  fl-Artikolu 363, il-punt (a) huwa sostitwit b'dan li ġej:

                              “(a)

                              jekk tinnotifika lil dak l-Istat Membru li ma għadhiex tipprovdi servizzi koperti minn din l-iskema speċjali;”;

                  (19)

                  l-Artikoli 364 u 365 huma sostitwiti b'dan li ġej:
                  “Artikolu 364
                  Il-persuna taxxabbli mhux stabbilita fil-Komunità li tuża din l-iskema speċjali għandha tippreżenta permezz ta' mezzi elettroniċi lill-Istat Membru ta' identifikazzjoni denunzja tal-VAT għal kull tliet xhur kalendarji kemm jekk ġew ipprovduti servizzi koperti minn din l-iskema speċjali kif ukoll jekk le. Id-denunzja tal-VAT għandha tiġi ppreżentata sa tmiem ix-xahar sussegwenti għat-tmiem tal-perijodu tat-taxxa kopert mid-denunzja.
                  Artikolu 365
                  Id-denunzja tal-VAT għandha turi n-numru ta' identifikazzjoni tal-VAT individwali għall-applikazzjoni ta' din l-iskema speċjali u, għal kull Stat Membru ta' konsum fejn il-VAT hija dovuta, il-valur totali, mingħajr VAT, ta' provvisti ta' servizzi koperti minn din l-iskema speċjali mwettqa matul il-perijodu tat-taxxa u l-ammont totali għal kull rata tal-VAT korrispondenti. Ir-rati tal-VAT applikabbli u l-VAT totali dovuta għandhom jiġu indikati wkoll fid-denunzja.
                  Fejn ikunu meħtieġa xi emendi fid-denunzja tal-VAT wara li tkun ġiet preżentata, tali emendi għandhom ikunu inklużi f'denunzja sussegwenti fi żmien tliet snin wara d-data li fiha d-denunzja inizjali kienet meħtieġa tiġi ppreżentata skont l-Artikolu 364. Dik id-denunzja sussegwenti tal-VAT għandha tidentifika l-Istat Membru ta' konsum rilevanti, il-perijodu tat-taxxa u l-ammont tal-VAT li għalih l-emendi jkunu meħtieġa.”;

                  (20)

                  l-Artikolu 368 huwa sostitwit b'dan li ġej:
                  “Artikolu 368
                  Il-persuna taxxabbli li mhijiex stabbilita fil-Komunità li tuża din l-iskema speċjali ma tistax tnaqqas il-VAT skont l-Artikolu 168 ta' din id-Direttiva. Minkejja l-punt (1) tal-Artikolu 1 tad-Direttiva 86/560/KEE, il-persuna taxxabbli inkwistjoni għandha tiġi rimborżata skont dik id-Direttiva. L-Artikolu 2(2) u (3), u l-Artikolu 4(2) tad-Direttiva 86/560/KEE ma għandhomx japplikaw għal rifużjonijiet li jirrigwardaw servizzi koperti minn din l-iskema speċjali.
                  Jekk il-persuna taxxabbli li tuża din l-iskema speċjali tkun meħtieġa tkun reġistrata fi Stat Membru għal attivitajiet li mhumiex koperti minn din l-iskema speċjali, hija għandha tnaqqas il-VAT imħallsa f'dak l-Istat Membru fir-rigward tal-attivitajiet taxxabbli tagħha li huma koperti minn din l-iskema speċjali fid-denunzja tal-VAT li għandha tiġi ppreżentata skont l-Artikolu 250 ta' din id-Direttiva.”;

                  (21)

                  l-intestatura tat-Taqsima 3 tal-Kapitolu 6 tat-Titolu XII hija sostitwita b'dan li ġej:
                  “Skema speċjali għal bejgħ mill-bogħod intra-Komunitarju ta' oġġetti u għal servizzi pprovduti minn persuni taxxabbli stabbiliti fil-Komunità iżda mhux fl-Istat Membru tal-konsum”;

                  (22)

                  fl-Artikolu 369a, jiżdied il-punt li ġej:

                              “(3)

                              ‘Stat Membru tal-konsum’ tfisser l-Istat Membru fejn titqies li ssir il-provvista tas-servizzi skont il-Kapitolu 3 tat-Titolu V jew, fil-każ ta' bejgħ mill-bogħod intra-Komunitarju ta' oġġetti, l-Istat Membru fejn jintemm it-tluq jew it-trasport ta' oġġetti lill-klijent.”;

                  (23)

                  l-Artikoli 369b u 369c huma sostitwiti b'dan li ġej:
                  “Artikolu 369b
                  L-Istati Membri għandhom jippermettu lil kwalunkwe persuna taxxabbli twettaq bejgħ mill-bogħod intra-Komunitarju ta' oġġetti u lil kwalunkwe persuna taxxabbli mhux stabbilita fl-Istat Membru tal-konsum tipprovdi servizzi lil persuna mhux taxxabbli sabiex jużaw din l-iskema speċjali. Din l-iskema speċjali għandha tapplika għal dawk l-oġġetti jew servizzi kollha pprovduti fil-Komunità.
                  Artikolu 369c
                  Persuna taxxabbli għandha tiddikjara lill-Istat Membru ta' identifikazzjoni meta tibda u tieqaf mill-attivitajiet taxxabbli tagħha koperti b'din l-iskema speċjali, jew tbiddel dawk l-attivitajiet b'tali mod li ma tibqax tissodisfa l-kondizzjonijiet meħtieġa għall-użu ta' din l-iskema speċjali. Hi għandha tikkomunika dik l-informazzjoni b'mezzi elettroniċi.”;

                  (24)

                  l-Artikolu 369e huwa emendat kif ġej:

                              (a)

                              il-kliem introduttorju huwa sostitwit b'dan li ġej:
                              “L-Istat Membru ta' identifikazzjoni għandu jeskludi lil persuna taxxabbli mill-iskema speċjali fi kwalunkwe wieħed mill-każijiet li ġejjin:”;

                              (b)

                              il-punt (a) huwa sostitwit b'dan li ġej:

                                          “(a)

                                          jekk tinnotifika li ma għadhiex twettaq bejgħ mill-bogħod intra-Komunitarju ta' oġġetti u provvisti ta' servizzi koperti minn din l-iskema speċjali;”;

                  (25)

                  l-Artikoli 369f u 369 g huma sostitwiti b'dan li ġej:
                  “Artikolu 369f
                  Il-persuna taxxabbli li tuża din l-iskema speċjali għandha tippreżenta lill-Istat Membru ta' identifikazzjoni permezz ta' mezzi elettroniċi denunzja tal-VAT għal kull tliet xhur kalendarji, kemm jekk sar bejgħ mill-bogħod intra-Komunitarju ta' oġġetti jew kemm jekk ġew ipprovduti servizzi koperti minn din l-iskema speċjali jew le. Id-denunzja tal-VAT għandha tiġi ppreżentata sa tmiem ix-xahar sussegwenti għat-tmiem tal-perijodu tat-taxxa kopert mid-denunzja.
                  Artikolu 369g
                  1.   Id-denunzja tal-VAT għandha turi n-numru ta' identifikazzjoni tal-VAT imsemmi fl-Artikolu 369d u, għal kull Stat Membru ta' konsum fejn hi dovuta l-VAT, il-valur totali, mingħajr VAT, tal-bejgħ mill-bogħod intra-Komunitarju ta' oġġetti kif ukoll tal-provvisti ta' servizzi koperti minn din l-iskema speċjali mwettqa matul il-perijodu tat-taxxa u l-ammont totali skont ir-rata tal-VAT korrispondenti. Ir-rati tal-VAT applikabbli u l-VAT totali dovuta jridu jiġu indikati wkoll fid-denunzja. Id-denunzja tal-VAT għandha tinkludi wkoll emendi relatati mal-perijodi tat-taxxa preċedenti kif previst fil-paragrafu 4 ta' dan l-Artikolu.
                  2.   Fejn, fil-każ ta' bejgħ mill-bogħod intra-Komunitarju ta' oġġetti kopert minn din l-iskema speċjali, l-oġġetti jintbagħtu jew jiġu ttrasportati minn Stati Membri oħrajn li mhumiex l-Istat Membru ta' identifikazzjoni, id-denunzja tal-VAT għandha tinkludi wkoll il-valur totali tat-tali bejgħ għal kull Stat Membru mnejn jintbagħtu jew jiġu ttrasportati l-oġġetti, flimkien man-numru ta' identifikazzjoni individwali tal-VAT jew in-numru ta' referenza tat-taxxa allokat minn kull tali Stat Membru. Id-denunzja tal-VAT għandha tinkludi din l-informazzjoni għal kull Stat Membru li mhuwiex l-Istat Membru ta' identifikazzjoni, disaggregata skont l-Istat Membru tal-konsum.
                  3.   Fejn il-persuna taxxabbli li tipprovdi servizzi koperti minn din l-iskema speċjali jkollha stabbiliment fiss wieħed jew aktar, li mhumiex dawk fl-Istat Membru ta' identifikazzjoni, li minnhom jiġu pprovduti s-servizzi, id-denunzja tal-VAT għandha tinkludi wkoll il-valur totali ta' tali provvisti, għal kull Stat Membru li fih hija jkollha stabbiliment, flimkien man-numru ta' identifikazzjoni individwali tal-VAT jew in-numru ta' referenza tat-taxxa ta' dan l-istabbiliment, disaggregat skont l-Istat Membru ta' konsum.
                  4.   Fejn tkun meħtieġa kwalunkwe emenda għad-denunzja tal-VAT wara l-preżentazzjoni tagħha, tali emenda għandha tiġi inkluża f'denunzja sussegwenti fi żmien tliet snin wara d-data li fiha kien jeħtieġ li tiġi ppreżentata d-denunzja inizjali skont l-Artikolu 369f. Dik id-denunzja sussegwenti tal-VAT għandha tidentifika l-Istat Membru ta' konsum rilevanti, il-perijodu tat-taxxa u l-ammont tal-VAT li għalih l-emendi jkunu meħtieġa.”;

                  (26)

                  fit-tieni subparagrafu tal-Artikolu 369h(1), it-tieni sentenza hija sostitwita b'dan li ġej:
                  “Jekk il-provvisti jkunu saru f'muniti oħrajn, il-persuna taxxabbli li tuża din l-iskema speċjali għandha, għall-finijiet li timla' d-denunzja tal-VAT, tuża r-rata tal-kambju li tapplika fl-aħħar data tal-perijodu tat-taxxa.”;

                  (27)

                  fl-Artikolu 369i, l-ewwel paragrafu huwa sostitwit b'dan li ġej:
                  “Il-persuna taxxabbli li tuża din l-iskema speċjali għandha tħallas il-VAT, filwaqt li tagħmel referenza għad-denunzja tal-VAT rilevanti, mhux aktar tard mill-iskadenza sa meta d-denunzja trid tiġi ppreżentata.”;

                  (28)

                  l-Artikolu 369j huwa sostitwit b'dan li ġej:
                  “Artikolu 369j
                  Il-persuna taxxabbli li tuża din l-iskema speċjali ma tistax, fir-rigward tal-attivitajiet taxxabbli tagħha koperti minn din l-iskema speċjali, tnaqqas il-VAT imposta fl-Istat Membru tal-konsum skont l-Artikolu 168 ta' din id-Direttiva. Minkejja l-Artikolu 2(1), l-Artikolu 3 u l-punt (e) tal-Artikolu 8(1) tad-Direttiva 2008/9/KE, il-persuna taxxabbli inkwistjoni għandha tingħata rifużjoni skont dik id-Direttiva.
                  Jekk il-persuna taxxabbli li tuża din l-iskema speċjali tkun meħtieġa tkun reġistrata fi Stat Membru għal attivitajiet li mhumiex koperti minn din l-iskema speċjali, hija għandha tnaqqas il-VAT imposta f'dak l-Istat Membru fir-rigward tal-attivitajiet taxxabbli tagħha li huma koperti minn din l-iskema speċjali fid-denunzja tal-VAT li għandha tiġi ppreżentata skont l-Artikolu 250 ta' din id-Direttiva.”;

                  (29)

                  fl-Artikolu 369k, il-paragrafu 1 huwa sostitwit b'dan li ġej:
                  “1.   Il-persuna taxxabbli li tuża din l-iskema speċjali għandha żżomm reġistri tat-transazzjonijiet koperti minn din l-iskema speċjali. Dawk ir-reġistri għandhom ikunu dettaljati biżżejjed biex jippermettu lill-awtoritajiet tat-taxxa tal-Istat Membru tal-konsum jivverifikaw li d-denunzja tal-VAT hija korretta.”;

                  (30)

                  fil-Kapitolu 6 tat-Titolu XII, tiżdied it-Taqsima 4 li ġejja:

                     “TAQSIMA 4

                     Skema speċjali għall-bejgħ mill-bogħod ta' oġġetti importati minn territorji terzi jew pajjiżi terzi

                  Artikolu 369l
                  Għall-finijiet ta' din it-Taqsima, il-bejgħ mill-bogħod ta' oġġetti importati minn territorji terzi jew pajjiżi terzi għandu jkopri biss oġġetti, minbarra oġġetti soġġetti għad-dazju tas-sisa, f'kunsinni ta' valur intrinsiku li ma jaqbiżx EUR 150.
                  Għall-finijiet ta' din it-Taqsima, u mingħajr preġudizzju għal dispożizzjonijiet Komunitarji oħrajn, għandhom japplikaw id-definizzjonijiet li ġejjin:

                              (1)

                              ‘persuna taxxabbli mhux stabbilita fil-Komunità’ tfisser persuna taxxabbli li ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk;

                              (2)

                              ‘intermedjarju’ tfisser persuna stabbilita fil-Komunità maħtura mill-persuna taxxabbli li twettaq il-bejgħ mill-bogħod ta' oġġetti importati minn territorji terzi jew pajjiżi terzi bħala l-persuna responsabbli għall-ħlas tal-VAT u għall-adempiment tal-obbligi stabbiliti f'din l-iskema speċjali f'isem il-persuna taxxabbli jew għan-nom tagħha;

                              (3)

                              ‘Stat Membru ta' identifikazzjoni’ tfisser dan li ġej:

                                          (a)

                                          fejn il-persuna taxxabbli ma tkunx stabbilita fil-Komunità, l-Istat Membru li fih hija tagħżel li tkun reġistrata;

                                          (b)

                                          fejn il-persuna taxxabbli tkun stabbilixxiet in-negozju tagħha barra l-Komunità, iżda jkollha stabbiliment fiss wieħed jew aktar fiha, l-Istat Membru bi stabbiliment fiss fejn il-persuna taxxabbli tindika li ser tuża din l-iskema speċjali;

                                          (c)

                                          fejn il-persuna taxxabbli tkun stabbilixxiet in-negozju tagħha fi Stat Membru, dak l-Istat Membru;

                                          (d)

                                          fejn l-intermedjarju jkun stabbilixxa n-negozju tiegħu fi Stat Membru, dak l-Istat Membru;

                                          (e)

                                          fejn l-intermedjarju jkun stabbilixxa n-negozju tiegħu barra l-Komunità, iżda jkollu stabbiliment fiss wieħed jew aktar fiha, l-Istat Membru bi stabbiliment fiss fejn l-intermedjarju jindika li ser juża din l-iskema speċjali.

                                    Għall-finijiet tal-punti (b) u (e), fejn il-persuna taxxabbli jew l-intermedjarju jkollu aktar minn stabbiliment wieħed fiss fil-Komunità huwa għandu jkun marbut bid-deċiżjoni li jindika l-Istat Membru ta' stabbiliment għas-sena kalendarja konċernata u għas-sentejn kalendarji ta' wara;

                              (4)

                              ‘Stat Membru tal-konsum’ tfisser l-Istat Membru fejn jintemm it-tluq jew it-trasport ta' oġġetti lill-klijent.

                        Artikolu 369m
                  1.   L-Istati Membri għandhom jippermettu lill-persuni taxxabbli li ġejjin li jwettqu bejgħ mill-bogħod ta' oġġetti importati minn territorji terzi jew pajjiżi terzi biex jużaw din l-iskema speċjali:

                              (a)

                              kwalunkwe persuna taxxabbli stabbilita fil-Komunità li twettaq bejgħ mill-bogħod ta' oġġetti importati minn territorji terzi jew pajjiżi terzi;

                              (b)

                              kwalunkwe persuna taxxabbli sew jekk stabbilita fil-Komunità jew le li twettaq bejgħ mill-bogħod ta' oġġetti importati minn territorji terzi jew pajjiżi terzi u li hija rappreżentata minn intermedjarju stabbilit fil-Komunità;

                              (c)

                              kwalunkwe persuna taxxabbli stabbilita f'pajjiż terz li miegħu l-Unjoni kkonkludiet ftehim dwar l-assistenza reċiproka b'kamp ta' applikazzjoni simili għad-Direttiva tal-Kunsill 2010/24/UE (*2) u għar-Regolament (UE) Nru 904/2010 u li twettaq bejgħ mill-bogħod ta' oġġetti importati minn dak il-pajjiż terz.

                        Dawk il-persuni taxxabbli għandhom japplikaw din l-iskema speċjali għall-bejgħ mill-bogħod tagħhom kollu ta' oġġetti importati minn territorji terzi jew pajjiżi terzi.
                  2.   Għall-finijiet tal-punt (b) tal-paragrafu 1, kwalunkwe persuna taxxabbli ma tistax taħtar aktar minn intermedjarju wieħed fl-istess waqt.
                  3.   Il-Kummissjoni għandha tadotta att ta' implimentazzjoni li jistabbilixxu l-lista ta' pajjiżi terzi msemmija fil-punt (c) tal-paragrafu 1 ta' dan l-Artikolu. Dak l-att ta' implimentazzjoni għandu jiġi adottat f'konformità mal-proċedura ta' eżami msemmija fl-Artikolu 5 tar-Regolament (UE) Nru 182/2011 u, għal dan l-għan, il-kumitat għandu jkun il-kumitat stabbilit mill-Artikolu 58 tar-Regolament (UE) Nru 904/2010.
                  Artikolu 369n
                  Għall-bejgħ mill-bogħod ta' oġġetti importati minn territorji terzi jew pajjiżi terzi li fuqhom hija ddikjarata l-VAT taħt din l-iskema speċjali, l-avveniment li jagħti lok għal ħlas għandu jseħħ u l-VAT għandha tiġi imposta fil-mument tal-provvista. L-oġġetti għandhom jitqiesu li ġew ipprovduti malli l-ħlas ikun ġie aċċettat.
                  Artikolu 369o
                  Il-persuna taxxabbli li tuża din l-iskema speċjali jew intermedjarju li jaġixxi għan-nom tagħha għandhom jiddikjaraw lill-Istat Membru ta' identifikazzjoni meta hija tibda u tieqaf mill-attivitajiet tagħha taħt din l-iskema speċjali, jew meta tbiddel dik l-attività b'tali mod li ma tibqax tissodisfa l-kondizzjonijiet meħtieġa għall-użu ta' din l-iskema speċjali. Dik l-informazzjoni għandha tiġi kkomunikata b'mezzi elettroniċi.
                  Artikolu 369p
                  1.   L-informazzjoni li l-persuna taxxabbli li ma tużax intermedjarju trid tipprovdi lill-Istat Membru ta' identifikazzjoni qabel ma tibda tuża din l-iskema speċjali għandu jkun fiha d-dettalji li ġejjin:

                              (a)

                              isem;

                              (b)

                              indirizz postali;

                              (c)

                              indirizz elettroniku u siti tal-Internet;

                              (d)

                              numru ta' identifikazzjoni tal-VAT jew numru tal-kodiċi fiskali nazzjonali.

                        2.   L-informazzjoni li l-intermedjarju jrid jipprovdi lill-Istat Membru ta' identifikazzjoni qabel ma jibda juża din l-iskema speċjali għan-nom ta' persuna taxxabbli għandu jkun fiha d-dettalji li ġejjin:

                              (a)

                              isem;

                              (b)

                              indirizz postali;

                              (c)

                              indirizz elettroniku;

                              (d)

                              numru ta' identifikazzjoni tal-VAT.

                        3.   L-informazzjoni li l-intermedjarju għandu jipprovdi lill-Istat Membru ta' identifikazzjoni fir-rigward ta' kull persuna taxxabbli li huwa jirrappreżenta qabel dik il-persuna taxxabbli tibda l-użu ta' din l-iskema speċjali għandu jkun fiha d-dettalji li ġejjin:

                              (a)

                              isem;

                              (b)

                              indirizz postali;

                              (c)

                              indirizz elettroniku u siti tal-Internet;

                              (d)

                              numru ta' identifikazzjoni tal-VAT jew numru tal-kodiċi fiskali nazzjonali;

                              (e)

                              in-numru ta' identifikazzjoni individwali tiegħu allokat skont l-Artikolu 369q(2a).

                        4.   Kwalunkwe persuna taxxabbli li tuża din l-iskema speċjali jew, fejn applikabbli, l-intermedjarju tagħha, għandhom jinnotifikaw lill-Istat Membru ta' identifikazzjoni bi kwalunkwe bidla fl-informazzjoni pprovduta.
                  Artikolu 369q
                  1.   L-Istat Membru ta' identifikazzjoni għandu jalloka lill-persuna taxxabbli li tuża din l-iskema speċjali numru ta' identifikazzjoni tal-VAT individwali għall-applikazzjoni ta' din l-iskema speċjali u għandu jinnotifikaha b'dak in-numru permezz ta' mezzi elettroniċi.
                  2.   L-Istat Membru ta' identifikazzjoni għandu jalloka lill-intermedjarju numru ta' identifikazzjoni individwali u għandu jinnotifikah b'dak in-numru permezz ta' mezzi elettroniċi.
                  3.   L-Istat Membru ta' identifikazzjoni għandu jalloka numru ta' identifikazzjoni individwali tal-VAT għall-applikazzjoni ta' din l-iskema speċjali lill-intermedjarju fir-rigward ta' kull persuna taxxabbli li għaliha huwa jkun inħatar.
                  4.   In-numru ta' identifikazzjoni tal-VAT allokat taħt il-paragrafi 1, 2 u 2a għandu jintuża biss għall-finijiet ta' din l-iskema speċjali.
                  Artikolu 369r
                  1.   L-Istat Membru ta' identifikazzjoni għandu jħassar lill-persuna taxxabbli li ma tużax intermedjarju mir-reġistru ta' identifikazzjoni fil-każijiet li ġejjin:

                              (a)

                              jekk hija tinnotifika lill-Istat Membru ta' identifikazzjoni li ma għadhiex twettaq bejgħ mill-bogħod ta' oġġetti importati minn territorji terzi jew pajjiżi terzi;

                              (b)

                              jekk b'xi mod ieħor jista' jiġi preżunt li waqfu l-attivitajiet taxxabbli tagħha ta' bejgħ mill-bogħod ta' oġġetti importati minn territorji terzi jew pajjiżi terzi;

                              (c)

                              jekk hija ma tibqax tissodisfa l-kondizzjonijiet meħtieġa għall-użu ta' din l-iskema speċjali;

                              (d)

                              jekk b'mod persistenti hija ma tikkonformax mar-regoli relatati ma' din l-iskema speċjali.

                        2.   L-Istat Membru ta' identifikazzjoni għandu jħassar lill-intermedjarju mir-reġistru ta' identifikazzjoni fil-każijiet li ġejjin:

                              (a)

                              jekk għal perijodu ta' sitt xhur kalendarji konsekuttivi huwa ma jkunx aġixxa bħala intermedjarju għan-nom ta' persuna taxxabbli li tuża din l-iskema speċjali;

                              (b)

                              jekk huwa ma jibqax jissodisfa l-kondizzjonijiet l-oħrajn neċessarji biex jaġixxi bħala intermedjarju;

                              (c)

                              jekk b'mod persistenti huwa ma jikkonformax mar-regoli relatati ma' din l-iskema speċjali.

                        3.   L-Istat Membru ta' identifikazzjoni għandu jħassar lill-persuna taxxabbli rrappreżentata minn intermedjarju mir-reġistru ta' identifikazzjoni fil-każijiet li ġejjin:

                              (a)

                              jekk l-intermedjarju jinnotifika lill-Istat Membru ta' identifikazzjoni li din il-persuna taxxabbli ma għadhiex twettaq bejgħ mill-bogħod ta' oġġetti importati minn territorji terzi jew pajjiżi terzi;

                              (b)

                              jekk b'xi mod ieħor jista' jiġi preżunt li waqfu l-attivitajiet taxxabbli ta' bejgħ mill-bogħod ta' oġġetti importata minn territorji terzi jew pajjiżi terzi ta' din il-persuna taxxabbli;

                              (c)

                              jekk din il-persuna taxxabbli ma tibqax tissodisfa l-kondizzjonijiet meħtieġa għall-użu ta' din l-iskema speċjali;

                              (d)

                              jekk din il-persuna taxxabbli b'mod persistenti ma tikkonformax mar-regoli relatati ma' din l-iskema speċjali;

                              (e)

                              jekk l-intermedjarju jinnotifika lill-Istat Membru ta' identifikazzjoni li huwa m'għadux jirrappreżenta din il-persuna taxxabbli.

                        Artikolu 369s
                  Il-persuna taxxabbli li tuża din l-iskema speċjali jew l-intermedjarju tagħha għandhom jippreżentaw b'mezzi elettroniċi lill-Istat Membru ta' identifikazzjoni denunzja tal-VAT għal kull xahar, kemm jekk sar bejgħ mill-bogħod ta' oġġetti importati minn territorji terzi jew pajjiżi terzi kif ukoll jekk le. Id-denunzja tal-VAT għandha tiġi ppreżentata sa tmiem ix-xahar sussegwenti għat-tmiem tal-perijodu tat-taxxa kopert mid-denunzja.
                  Fejn denunzja tal-VAT trid tiġi ppreżentata f'konformità mal-ewwel paragrafu, l-Istati Membri ma għandhomx jimponu, għall-finijiet tal-VAT, kwalunkwe obbligu addizzjonali jew xi formalità oħra mal-importazzjoni.
                  Artikolu 369t
                  1.   Id-denunzja tal-VAT għandha turi n-numru ta' identifikazzjoni tal-VAT imsemmi fl-Artikolu 369q u, għal kull Stat Membru ta' konsum fejn hi dovuta l-VAT, il-valur totali, mingħajr VAT, tal-bejgħ mill-bogħod ta' oġġetti importati minn territorji terzi jew pajjiżi terzi li fuqhom tiġi imposta l-VAT matul il-perijodu tat-taxxa u l-ammont totali skont ir-rata tal-VAT korrispondenti. Ir-rati tal-VAT applikabbli u l-VAT totali dovuta għandhom jiġu indikati wkoll fid-denunzja.
                  2.   Fejn tkun meħtieġa kwalunkwe emenda għad-denunzja tal-VAT wara l-preżentazzjoni tagħha, tali emenda għandha tiġi inkluża f'denunzja sussegwenti fi żmien tliet snin wara d-data li fiha kien jeħtieġ li tiġi ppreżentata d-denunzja inizjali skont l-Artikolu 369 s. Dik id-denunzja sussegwenti tal-VAT għandha tidentifika l-Istat Membru ta' konsum rilevanti, il-perijodu tat-taxxa u l-ammont tal-VAT li għalih l-emendi jkunu meħtieġa.
                  Artikolu 369u
                  1.   Id-denunzja tal-VAT għandha ssir bl-euro.
                  L-Istati Membri li l-munita tagħhom m'hijiex l-euro jistgħu jitolbu li d-denunzja tal-VAT issir bil-munita nazzjonali tagħhom. Jekk il-provvisti jkunu saru b'muniti oħrajn, il-persuna taxxabbli li tuża din l-iskema speċjali jew l-intermedjarju tagħha għandhom, għall-finijiet ta' mili tad-denunzja tal-VAT, jużaw ir-rata tal-kambju li tapplika fl-aħħar data tal-perijodu tat-taxxa.
                  2.   Il-konverżjoni għandha ssir bl-applikazzjoni tar-rati tal-kambju ppubblikati mill-Bank Ċentrali Ewropew għal dak il-jum, jew, jekk ma jkun hemm l-ebda pubblikazzjoni f'dak il-jum, fil-jum tal-pubblikazzjoni li jmiss.
                  Artikolu 369v
                  Il-persuna taxxabbli li tuża din l-iskema speċjali jew l-intermedju tagħha għandhom iħallsu l-VAT, filwaqt li jagħmlu referenza għad-denunzja tal-VAT rilevanti mhux aktar tard mill-iskadenza sa meta d-denunzja trid tiġi ppreżentata.
                  Il-ħlas għandu jsir f'kont bankarju denominat fl-euro, magħżul mill-Istat Membru ta' identifikazzjoni. L-Istati Membri li ma adottawx l-euro jistgħu jitolbu li l-ħlas isir f'kont bankarju denominat fil-munita tagħhom stess.
                  Artikolu 369w
                  Il-persuna taxxabbli li tuża din l-iskema speċjali ma tistax, fir-rigward tal-attivitajiet taxxabbli tagħha koperti minn din l-iskema speċjali, tnaqqas il-VAT imposta fl-Istati Membri tal-konsum skont l-Artikolu 168 ta' din id-Direttiva. Minkejja l-punt (1) tal-Artikolu 1 tad-Direttiva 86/560/KEE u l-punt (1) tal-Artikolu 2 u tal-Artikolu 3 tad-Direttiva 2008/9/KE, il-persuna taxxabbli inkwistjoni għandha tiġi rimborżata f'konformità ma' dawk id-Direttivi. L-Artikolu 2(2) u (3) u l-Artikolu 4(2) tad-Direttiva 86/560/KEE ma għandhomx japplikaw għal rifużjonijiet li jirrigwardaw oġġetti koperti minn din l-iskema speċjali.
                  Jekk il-persuna taxxabbli li tuża din l-iskema speċjali tkun meħtieġa tkun reġistrata fi Stat Membru għal attivitajiet mhux koperti minn din l-iskema speċjali, hija għandha tnaqqas il-VAT imposta f'dak l-Istat Membru fir-rigward tal-attivitajiet taxxabbli tagħha li huma koperti minn din l-iskema speċjali fid-denunzja tal-VAT li għandha tiġi ppreżentata skont l-Artikolu 250 ta' din id-Direttiva.
                  Artikolu 369x
                  1.   Il-persuna taxxabbli li tuża din l-iskema speċjali għandha żżomm reġistri tat-transazzjonijiet koperti minn din l-iskema speċjali. Intermedjarju għandu jżomm reġistri għal kull persuna taxxabbli li jirrappreżenta. Dawk ir-reġistri għandhom ikunu dettaljati biżżejjed biex jippermettu lill-awtoritajiet tat-taxxa tal-Istat Membru tal-konsum jivverifikaw li d-denunzja tal-VAT hija korretta.
                  2.   Ir-reġistri msemmija fil-paragrafu 1 għandhom isiru disponibbli b'mezzi elettroniċi fuq talba għall-Istat Membru ta' konsum u għall-Istat Membru ta' identifikazzjoni.
                  Dawk ir-reġistri għandhom jinżammu għal perijodu ta' għaxar snin mill-aħħar tas-sena li matulha saret it-transazzjoni.

                     (*2)  Direttiva tal-Kunsill 2010/24/UE tas-16 ta' Marzu 2010 dwar l-assistenza reċiproka għall-irkupru ta' talbiet relatati ma' taxxi, dazji u miżuri oħra (ĠU L 84, 31.3.2010, p. 1).”;"

                  (31)

                  fit-Titolu XII, jiżdiedu l-Kapitoli li ġejjin:

                     “KAPITOLU 7

                        Arranġamenti speċjali għad-dikjarazzjoni u għall-ħlas tal-VAT fuq l-importazzjonijiet

                  Artikolu 369y
                  Fejn, għall-importazzjoni ta' oġġetti, minbarra oġġetti soġġetti għad-dazji tas-sisa, f'kunsinni ta' valur intrinsiku li ma jaqbiżx EUR 150, ma tintużax l-iskema speċjali msemmija fit-Taqsima 4 tal-Kapitolu 6, l-Istat Membru ta' importazzjoni għandu jippermetti lill-persuna li tippreżenta l-oġġetti lid-dwana għan-nom tal-persuna li għaliha huma destinati l-oġġetti fit-territorju tal-Komunità biex tuża l-arranġamenti speċjali għad-dikjarazzjoni u għall-ħlas tal-VAT fuq l-importazzjonijiet fir-rigward ta' oġġetti li għalihom it-tluq jew it-trasport jintemm f'dak l-Istat Membru.
                  Artikolu 369z
                  1.   Għall-finijiet ta' dan l-arranġament speċjali, għandhom japplikaw dawn li ġejjin:

                              (a)

                              il-persuna li għaliha jkunu destinati l-oġġetti għandha tkun responsabbli għall-ħlas tal-VAT;

                              (b)

                              il-persuna li tippreżenta l-oġġetti lid-dwana fit-territorju tal-Komunità għandha tiġbor il-VAT mingħand il-persuna li għaliha jkunu destinati l-oġġetti u tħallas tali VAT.

                        2.   L-Istati Membri għandhom jipprevedu li l-persuna li tippreżenta l-oġġetti lid-dwana fit-territorju tal-Komunità tieħu l-miżuri adatti sabiex tiżgura li titħallas it-taxxa korretta mill-persuna li għaliha huma destinati l-oġġetti.
                  Artikolu 369za
                  B'deroga mill-Artikolu 94(2), l-Istati Membri jistgħu jipprevedu li r-rata standard tal-VAT applikabbli fl-Istat Membru ta' importazzjoni tkun applikabbli meta jintuża dan l-arranġament speċjali.
                  Artikolu 369zb
                  1.   L-Istati Membri għandhom jippermettu li l-VAT miġbura taħt dan l-arranġament speċjali tiġi rrapportata b'mezzi elettroniċi f'dikjarazzjoni ta' kull xahar. Id-dikjarazzjoni għandha turi l-VAT totali miġbura matul ix-xahar kalendarju rilevanti.
                  2.   L-Istati Membri għandhom jirrikjedu li l-VAT imsemmija fil-paragrafu 1 titħallas sa tmiem ix-xahar ta' wara l-importazzjoni.
                  3.   Il-persuni li jużaw dan l-arranġament speċjali għandhom iżommu reġistri tat-tranżazzjonijiet koperti minn dan l-arranġament speċjali għal perijodu ta' żmien li għandu jiġi stabbilit mill-Istat Membru ta' importazzjoni. Dawk ir-reġistri għandhom ikunu dettaljati biżżejjed sabiex jippermettu lill-awtoritajiet tat-taxxa jew dawk doganali tal-Istat Membru ta' importazzjoni jivverifikaw li l-VAT iddikjarata hija korretta u li ssir disponibbli b'mod elettroniku fuq talba għall-Istat Membru ta' importazzjoni.

                     KAPITOLU 8

                        Il-valuri tal-kambju

                  Artikolu 369zc
                  1.   Il-valur tal-kambju tal-euro fil-munita nazzjonali li għandu jiġi kkunsidrat għall-ammont imsemmi fl-Artikoli 369 l u 369y għandu jkun stabbilit darba fis-sena. Ir-rati li għandhom ikunu applikati għandhom ikunu dawk applikabbli fl-ewwel ġurnata tax-xogħol f'Ottubru u għandhom jidħlu fis-seħħ fl-1 ta' Jannar tas-sena ta' wara.
                  2.   L-Istati Membri jistgħu jaġġustaw għad-dritt l-ammont fil-munita nazzjonali billi jikkonvertu l-ammonti f'euro.
                  3.   L-Istati Membri jistgħu jkomplu japplikaw l-ammont fis-seħħ fil-ħin tal-aġġustament annwali previst fil-paragrafu 1, jekk il-konverżjoni tal-ammont espress f'euro twassal, qabel ma jsir l-aġġustament għad-dritt kif previst fil-paragrafu 2, għal alterazzjoni ta' inqas minn 5 % fl-ammont espress fil-munita nazzjonali jew għal tnaqqis f'dak l-ammont.”.

            Artikolu 3
      Emenda għad-Direttiva 2009/132/KE
      Mill-1 ta' Jannar 2021, jitħassar it-Titolu IV tad-Direttiva 2009/132/KE.
      Artikolu 4
      Traspożizzjoni
      1.   L-Istati Membri għandhom jadottaw u jippubblikaw, sal-31 ta' Diċembru 2018, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw mal-Artikolu 1 ta' din id-Direttiva. Huma għandhom jikkomunikaw minnufih lill-Kummissjoni t-test ta' dawk id-dispożizzjonijiet.
      L-Istati Membri għandhom jadottaw u jippubblikaw, sal-31 ta' Diċembru 2020, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw mal-Artikoli 2 u 3 ta' din id-Direttiva. Huma għandhom jikkomunikaw minnufih lill-Kummissjoni t-test ta' dawk id-dispożizzjonijiet.
      Huma għandhom japplikaw il-miżuri neċessarji sabiex jikkonformaw mal-Artikolu 1 ta' din id-Direttiva mill-1 ta' Jannar 2019.
      Huma għandhom japplikaw il-miżuri neċessarji sabiex jikkonformaw mal-Artikoli 2 u 3 ta' din id-Direttiva mill-1 ta' Jannar 2021.
      Meta l-Istati Membri jadottaw dawk il-miżuri, dawn għandhom jinkludu referenza għal din id-Direttiva jew ikunu akkumpanjati b'tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir tali referenza.
      2.   L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
      Artikolu 5
      Dħul fis-seħħ
      Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
      Artikolu 6
      Indirizzati
      Din id-Direttiva hi indirizzata lill-Istati Membri.

         Magħmul fi Brussell, il-5 ta' Diċembru 2017.

               Għall-Kunsill

               Il-President

            T. TÕNISTE

         (1)  Opinjoni tat-30 ta' Novembru 2017 (għadha mhux ippubblikata fil-Ġurnal Uffiċjali).

         (2)  ĠU C 345, 13.10.2017, p. 79.

         (3)  Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).

         (4)  Direttiva tal-Kunsill 2009/132/KE tad-19 ta' Ottubru 2009 li tiddetermina l-kamp ta' applikazzjoni tal-Artikolu 143(b) u (c) tad-Direttiva 2006/112/KE dwar l-eżenzjoni mit-taxxa fuq il-valur miżjud fuq l-importazzjoni finali ta' ċerti oġġetti (ĠU L 292, 10.11.2009, p. 5).

         (5)  Direttiva tal-Kunsill 2010/24/UE tas-16 ta' Marzu 2010 dwar l-assistenza reċiproka għall-irkupru ta' talbiet relatati ma' taxxi, dazji u miżuri oħra (ĠU L 84, 31.3.2010, p. 1).

         (6)  Regolament tal-Kunsill (UE) Nru 904/2010 tas-7 ta' Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).

         (7)  Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).

         (8)  ĠU C 369, 17.12.2011, p. 14.


title: Direttiva tal-Kunsill (UE) 2018/1695 tas-6 ta' Novembru 2018 li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-perijodu ta' applikazzjoni tal-mekkaniżmu tar-reverse charge fakultattiv fir-rigward ta' provvisti ta' ċerti merkanzija u servizzi suxxettibbli għall-frodi u tal-Mekkaniżmu ta' Reazzjoni Rapida kontra l-frodi tal-VAT

text:
                  12.11.2018

                  MT

                  Il-Ġurnal Uffiċjali tal-Unjoni Ewropea

                  L 282/5

         DIRETTIVA TAL-KUNSILL (UE) 2018/1695
         tas-6 ta' Novembru 2018
         li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-perijodu ta' applikazzjoni tal-mekkaniżmu tar-reverse charge fakultattiv fir-rigward ta' provvisti ta' ċerti merkanzija u servizzi suxxettibbli għall-frodi u tal-Mekkaniżmu ta' Reazzjoni Rapida kontra l-frodi tal-VAT
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 113 tiegħu,
         Wara li kkunsidra l-proposta mill-Kummissjoni Ewropea,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kumitat Ekonomiku u Soċjali Ewropew (2),
         Filwaqt li jaġixxi skont proċedura leġislattiva speċjali,
         Billi:

                     (1)

                     Il-frodi tat-taxxa fil-qasam tat-taxxa fuq il-valur miżjud (VAT) twassal għal telf baġitarju konsiderevoli u għandha impatt fuq l-operazzjoni tas-suq intern.

                     (2)

                     L-Artikolu 199a tad-Direttiva tal-Kunsill 2006/112/KE (3) jippermetti lill-Istati Membri jipprevedu li l-persuna responsabbli għall-ħlas tal-VAT fuq provvisti elenkati f'dak l-Artikolu hija l-persuna taxxabbli li lilha ssir il-provvista (il-mekkaniżmu tar-reverse charge) sabiex tiġi indirizzata malajr il-problema ta' frodi b'negozjant nieqes fil-kummerċ intra-Komunitarju (MTIC). L-Istati Membri jistgħu japplikaw dan il-mekkaniżmu sal-31 ta' Diċembru 2018 u għal perijodu minimu ta' sentejn.

                     (3)

                     Il-miżura speċjali tal-Mekkaniżmu ta' Reazzjoni Rapida (MRR) stabbilita fl-Artikolu 199b tad-Direttiva 2006/112/KE toffri lill-Istati Membri proċedura iktar rapida li tippermetti d-dħul tal-mekkaniżmu tar-reverse charge fir-rigward ta' provvisti speċifiċi ta' merkanzija u servizzi bil-għan li tiġi miġġielda l-frodi massiva u li sseħħ għal għarrieda li tista' twassal għal telf finanzjarju konsiderevoli u irrimedjabbli. B'konformità mal-Artikolu 3 tad-Direttiva tal-Kunsill 2013/42/UE (4), l-Istati Membri jistgħu japplikaw il-miżura speċjali tal-MRR sal-31 ta' Diċembru 2018.

                     (4)

                     Fit-8 ta' Marzu 2018, il-Kummissjoni ppreżentat rapport lill-Kunsill u lill-Parlament Ewropew dwar l-effetti tal-Artikoli 199a u 199b tad-Direttiva 2006/112/KE dwar il-ġlieda kontra l-frodi (ir-“rapport”).

                     (5)

                     Skont ir-rapport, l-Istati Membri u l-partijiet ikkonċernati ġeneralment iqisu l-mekkaniżmu tar-reverse charge stabbilit fl-Artikolu 199a tad-Direttiva 2006/112/KE bħala għodda temporanja effettiva u effiċjenti fil-ġlieda kontra l-frodi tal-VAT fis-setturi partikolari jew fil-prevenzjoni tal-frodi. Ir-rekwiżit ta' perijodu minimu ta' sentejn għall-applikazzjoni tal-miżura stipulata fl-Artikolu 199a(1) tad-Direttiva 2006/112/KE sewa ta' impediment għal ċerti Stati Membri li jixtiequ jdaħħlu l-mekkaniżmu tar-reverse charge iżda ma jissodisfawx din il-kundizzjoni. Konsegwentement, ir-rekwiżit ta' perijodu minimu ta' sentejn jenħtieġ li jitneħħa minn dik id-dispożizzjoni.

                     (6)

                     Għalkemm il-miżura speċjali tal-MRR stabbilita fl-Artikolu 199b tad-Direttiva 2006/112/KE, effettivament, qatt ma ntużat, l-Istati Membri jqisu li din għandha tibqa' għodda utli u miżura ta' prekawzjoni kontra każijiet eċċezzjonali ta' frodi tal-VAT.

                     (7)

                     Meta jitqiesu s-sejbiet u l-konklużjoni tar-rapport, jidher li l-miżuri stabbiliti fl-Artikoli 199a u 199b tad-Direttiva 2006/112/KE rriżultaw li huma miżuri temporanji utli u mmirati biex jiġġieldu kontra l-frodi tal-VAT. Dawk il-miżuri ser jiskadu fil-31 ta' Diċembru 2018 u dan se jċaħħad lill-Istati Membri minn għodda effiċjenti biex tiġi miġġielda l-frodi tal-VAT. Għalhekk huwa xieraq li l-applikazzjoni ta' dawk il-miżuri tiġi estiża għal perijodu ta' żmien limitat, sad-dħul fis-seħħ previst tas-sistema definittiva tal-VAT.

                     (8)

                     Għalhekk jenħtieġ li d-Direttiva 2006/112/KE tiġi emendata skont dan,

               ADOTTA DIN ID-DIRETTIVA:

            Artikolu 1
            Id-Direttiva 2006/112/KE hija emendata kif ġej:

                        (1)

                        fl-Artikolu 199a(1), il-kliem tad-dħul huwa sostitwit b'li ġej:
                        “Sat-30 ta' Ġunju 2022, l-Istati Membri jistgħu jipprevedu li l-persuna responsabbli għall-ħlas tal-VAT hija l-persuna taxxabbli li lilha jsiru l-provvisti li ġejjin:”;

                        (2)

                        l-Artikolu 199b huwa sostitwit b'dan li ġej:

                           “Artikolu 199b

                              1.   Stat Membru jista', f'każijiet ta' urġenza imperattiva u b'konformità mal-paragrafi 2 u 3, jinnomina d-destinatarju bħala l-persuna responsabbli biex tħallas il-VAT fuq provvisti speċifiċi ta' merkanzija u servizzi b'deroga mill-Artikolu 193 bħala miżura speċjali ta' Mekkaniżmu ta' Reazzjoni Rapida (MRR) fil-ġlieda kontra l-frodi għal għarrieda u massiva li tista' twassal għal telf finanzjarju konsiderevoli u irrimedjabbli.
                              Il-miżura speċjali tal-MRR għandha tkun soġġetta għal miżuri ta' kontroll xierqa mill-Istat Membru, fir-rigward ta' persuni taxxabbli li jipprovdu l-merkanzija jew is-servizzi li għalihom tkun tapplika dik il-miżura, u għandha tkun għal perijodu ta' mhux aktar minn disa' xhur.

                              2.   Stat Membru li jixtieq jintroduċi miżura speċjali ta' MRR kif previst fil-paragrafu 1 għandu jibgħat notifika lill-Kummissjoni permezz tal-formola standardizzata stabbilita b'konformità mal-paragrafu 4 u fl-istess waqt jibgħatha lill-Istati Membri l-oħra. L-Istat Membru għandu jipprovdi lill-Kummissjoni l-informazzjoni li tindika s-settur ikkonċernat, it-tip u l-karatteristiċi tal-frodi, l-eżistenza ta' raġunijiet imperattivi ta' urġenza, in-natura għal għarrieda u massiva tal-frodi u l-konsegwenzi tagħha f'termini ta' telf finanzjarju konsiderevoli u irrimedjabbli. Jekk il-Kummissjoni tqis li ma jkollhiex l-informazzjoni kollha meħtieġa, hija għandha tikkuntattja lill-Istat Membru kkonċernat fi żmien ġimagħtejn minn meta tirċievi n-notifika u tispeċifika l-informazzjoni addizzjonali li tkun teħtieġ. Kull informazzjoni addizzjonali pprovduta mill-Istat Membru kkonċernat lill-Kummissjoni għandha fl-istess waqt tintbagħat lill-Istati Membri l-oħra. Jekk l-informazzjoni addizzjonali pprovduta ma tkunx suffiċjenti, il-Kummissjoni għandha tinforma lill-Istat Membru kkonċernat b'dan fi żmien ġimgħa.
                              L-Istat Membru li jixtieq jintroduċi miżura speċjali ta' MRR kif previst fil-paragrafu 1 ta' dan l-Artikolu għandu fl-istess waqt jagħmel ukoll applikazzjoni lill-Kummissjoni b'konformità mal-proċedura stipulata fl-Artikolu 395(2) u (3).
                              F'każijiet ta' urġenza imperattiva kif stabbilit fil-paragrafu 1 ta' dan l-Artikolu, il-proċedura stipulata fl-Artikolu 395(2) u (3) għandha titlesta fi żmien sitt xhur minn meta l-Kummissjoni tirċievi l-applikazzjoni.

                              3.   Ladarba l-Kummissjoni jkollha l-informazzjoni kollha li hija tqis meħtieġa għall-valutazzjoni tan-notifika msemmija fl-ewwel subparagrafu tal-paragrafu 2, hija għandha tinnotifika lill-Istati Membri b'dan. Fejn hija toġġezzjona għall-miżura speċjali ta' MRR, hija għandha tipproduċi opinjoni negattiva fi żmien xahar ta' dik in-notifika, u għandha tinforma lill-Istat Membru kkonċernat u lill-Kumitat tal-VAT dwar dan. Fejn il-Kummissjoni ma toġġezzjonax, hija għandha tikkonferma dan bil-miktub lill-Istat Membru kkonċernat u lill-Kumitat tal-VAT fl-istess perijodu ta' żmien. L-Istat Membru jista' jadotta l-miżura speċjali ta' MRR mid-data minn meta jirċievi dik il-konferma. Fil-valutazzjoni tan-notifika, il-Kummissjoni għandha tqis il-fehmiet ta' kwalunkwe Stat Membru ieħor li jkunu ntbagħtulha bil-miktub.

                              4.   Il-Kummissjoni għandha tadotta att ta' implimentazzjoni li jistabbilixxi formola standardizzata biex tiġi ppreżentata n-notifika għal miżura speċjali ta' MRR msemmija fil-paragrafu 2 u tal-informazzjoni msemmija fl-ewwel subparagrafu tal-paragrafu 2. Dak l-att ta' implimentazzjoni għandu jiġi adottat b'konformità mal-proċedura ta' eżami msemmija fil-paragrafu 5.

                              5.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011 tal-Parlament Ewropew u tal-Kunsill (*1) u għal dan il-għan il-kumitat għandu jkun il-kumitat stabbilit mill-Artikolu 58 tar-Regolament tal-Kunsill (UE) Nru 904/2010 (*2).

                              6.   Miżura speċjali ta' MRR kif prevista fil-paragrafu 1 għandha tapplika sat-30 ta' Ġunju 2022.

                           (*1)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13)."

                           (*2)  Ir-Regolament tal-Kunsill (UE) Nru 904/2010 tas-7 ta' Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).”;"

                        (3)

                        fl-Artikolu 395, jitħassar il-paragrafu 5.

            Artikolu 2
            Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Artikolu 3
            Din id-Direttiva hija indirizzata lill-Istati Membri.

            Magħmul fi Brussell, is-6 ta' Novembru 2018.

                  Għall-Kunsill

                  Il-President

               H. LÖGER

            (1)  Opinjoni tat-3 ta' Ottubru 2018 (għadha mhux ippubblikata fil-Ġurnal Uffiċjali).

            (2)  Opinjoni tal-11 ta' Lulju 2018 (għadha mhux ippubblikata fil-Ġurnal Uffiċjali).

            (3)  Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).

            (4)  Direttiva tal-Kunsill 2013/42/UE tat-22 ta' Lulju 2013 li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward ta' Mekkaniżmu ta' Reazzjoni Rapida kontra l-frodi tal-VAT (ĠU L 201, 26.7.2013, p. 1).